Die Rosemead-bakkery is langs die deli in dieselfde gebou en die reuk mag jou dalk al deur ’n oop motorvenster lok nog vóór jy die padstal sien. Kies tussen ’n groot verskeidenheid suurdeegbrode, Franse brode, croissants en quiche.
Wanneer? Daagliks: 8 vm.-4 nm.
Stap ná jou inkopies deur na die restaurant aan die agterkant van die gebou. Jy kan binne of buite onder koeltebome by die voëlhokke en speelpark sit. Die restaurant het ’n à la carte-spyskaart met onder meer gekookte boerekos soos afval en beesstert. Sondagmiddae word ’n buffet bedien.
Wanneer? Daagliks tussen 7.30 vm. en 5 nm.
Kontak 074 138 1610 en 022 492 2586;Facebook-blad.
Hou onder die groot koeltebome voor die padstal stil en laat die kinders die skip gaan verken terwyl julle deur die winkeltjie stap. Die pasteie hier is propvol heerlike vulsels, soos maalvleis, hoender en bobotie. As jou beursie dun is, bestel twee snye varsgebakte brood met botter, konfyt en kaas! Die plaasbrood wat daagliks met die hand geknie en gebak word, is blykbaar wêreldbekend en het al saam na New York en Delhi gereis.
Hier is ook heuning, aalwynprodukte, boerseep, ingelegde vrugte, emaljeware en allerhande snuisterye te koop. Koop sommer genoeg koffie- en gemmerkoekies om die koekblik vol te pak, dit proe soos jou ma se baksels.
Strandveiligheid: Wat jy moet weet